**Anexa**

**La hot. Nr............................**

**G H I D**

**pentru acordarea sprijinului financiar unităților de cult din județul Argeș**

**aparţinând cultelor religioase recunoscute din România**

1. **Dispoziții generale**

Prezentul regulament se aplică unităților de cult din județul Argeș, ce aparţin cultelor religioase recunoscute din România potrivit legii, care vor beneficia la cerere, de sprijin financiar, în limita prevederilor bugetare anuale.

Acordarea sprijinului financiar se va face în temeiul art. 3 din Ordonanţa Guvernului nr. 82/2001 privind stabilirea unor forme de sprijin financiar pentru unităţile de cult aparţinând cultelor religioase recunoscute din România, aprobată cu modificări şi completări prin Legea nr. 125/2002, ale art. 14 din Normele metodologice pentru aplicarea prevederilor O.G. nr. 82/2001, aprobate prin H.G. nr. 1470/2002 aşa cum a fost modificată de H. G. nr. 1265/2010 și a Legii nr. 215/2001 a administraţiei publice locale, republicată, cu modificările şi completările ulterioare.

În vederea responsabilizării procesului de alocare și justificare a fondurilor pentru finanțarea lăcașelor de cult, se va încheia anual, după intrarea în vigoare a bugetului pe anul respectiv, un protocol de colaborare între Consiliul Județean Argeș și Arhiepiscopia Argeșului și Muscelului, în condițiile legii.

Sprijinul financiar se acordă, numai pentru cofinanţarea unui proiect, în limita bugetului disponibil, iar cofinanţarea din partea beneficiarului trebuie să fie de minimum 10% din valoarea totală a finanțării (aceasta poate fi în bani, materiale etc).

Analizarea solicitărilor se face de către Comisia pentru Analiza Solicitărilor privind Acordarea de Sprijin Financiar, constituită prin act administrativ al conducătorului instituției. În urma analizării, comisia va întocmi proiectul de hotărâre, ce va fi supus votului în plenul Consiliului Judeţean Argeş. Protocoalele de finanțare vor fi încheiate, în baza hotărârii consiliului județean, cu fiecare unitate de cult în parte și vor cuprinde sumele aprobate prin hotărâre.

1. **Termen de depunere**

În funcție de prevederile bugetare, protocolul va conține precizări cu privire la finanțarea trimestrială, după cum urmează:

1. Termenul limită pentru primirea cererilor de sprijin financiar de la Arhiepiscopia Argeșului și Muscelului, a unității centrale de cult sau a altor culte recunoscute, pentru trimestrul al II-lea, este data de **16 mai 2014,** inclusiv (vor fi analizate și solicitările primite în primul trimestru al anului în curs).
2. Perioada pentru primirea cererilor de sprijin financiar de la Arhiepiscopia Argeșului și Muscelului, a unității centrale de cult sau a altor culte recunoscute, pentru trimestrul al III-lea, este **1** - **11 iulie 2014,** inclusiv.
3. Perioada pentru primirea cererilor de sprijin financiar de la Arhiepiscopia Argeșului și Muscelului, a unității centrale de cult sau a altor culte recunoscute, pentru trimestrul al IV-lea, este **1** - **10 octombrie** **2014,** inclusiv.
4. Solicitanţii pot adresa întrebări prin e-mail sau la telefon:

**E-mail:** [**roxana.rusea@cjarges.ro**](mailto:roxana.rusea@cjarges.ro)

**Tel: 0248.217.800 int. 295**

1. **Depunerea documentației**

Alocarea sumelor se realizează prin hotărâre a consiliului județean, la solicitarea Arhiepiscopiei Argeșului și Muscelului, a unității centrale de cult sau a altor culte recunoscute, formulată pe baza cererilor primite de la unitățile locale de cult, care conțin următoarele documente:

1. formularul de solicitare a sprijinului financiar, conform Anexei nr. 1;
2. bugetul de venituri şi cheltuieli al proiectului (în buget se va specifica clar şi distinct pentru ce lucrări se solicită sprijinul financiar din partea Consiliului Judeţean Argeș), conform Anexei nr. 2;
3. devizul de lucrări, la prețuri actualizate și potrivit reglementarilor în vigoare privind taxa pe valoarea adaugată, pentru lucrările rămase de executat, datat pe anul în curs;
4. copie de pe autorizația de construire pentru reparații capitale și construcții noi, eliberată potrivit Legii nr. 50/1991 privind autorizarea executării lucrărilor de construcții, republicată, cu modificările și completările ulterioare;
5. în cazul monumentelor istorice și al bunurilor din patrimoniul cultural național, se va prezenta si o copie a avizului eliberat de instituțiile specializate în domeniul patrimoniului cultural național, potrivit legislației în vigoare privind restaurarea și conservarea monumentelor istorice și a bunurilor din patrimoniul cultural național;
6. în cazul lucrărilor de pictură a lăcașurilor de cult aparținând Bisericii Ortodoxe Române, se va prezenta și copia avizului eliberat de către Comisia pentru pictură bisericească;
7. în cazul solicitărilor privind asistența socială, se va depune proiectul acțiunii respective, inclusiv devizul aferent;
8. pentru celelalte necesități ale unităților de cult, cererea de sprijin financiar va fi însoțită de documente specifice tipului de activitate în care se încadrează solicitarea;
9. avizul cultului sau al unității centrale de cult pentru obținerea sprijinului financiar de la Consiliul Județean Argeș;
10. copia certificatului de înregistrare fiscală;
11. adeverință certificată de bancă sau copia unui extras bancar, conform cu originalul, prin care este precizat codul IBAN al unității de cult solicitante;
12. copia autorizației din partea instituției de specialitate că firma constructoare este abilitată să efectueze astfel de lucrări, în cazul lăcașurilor de cult care sunt monumente istorice din clasa A;
13. documente care să ateste dreptul de a desfășura activități sociale sau medicale, după caz;
14. declarație pe propria răspundere a solicitantului, conform Anexei nr. 3;
15. acte care să ateste proprietatea asupra imobilelor în care se desfășoară activități sociale, medicale și de învățământ teologic pentru care se solicită sprijin financiar;
16. fotografii ce atestă stadiul existent al obiectivului ce impune executarea de lucrări pentru care se solicită sprijin financiar;
17. avizul primărie de pe raza teritorială a unității de cult solicitante.

***Notă:*** *Pentru aceeaşi lucrare beneficiarul nu poate contracta decât o singură finanţare de la Consiliul Județean Argeș, în decursul unui an fiscal.*

Documentaţiile complete sunt supuse evaluării pe baza următorului punctaj de evaluare:

|  |  |
| --- | --- |
| **Criterii** | **Punctaj** |
| Participarea beneficiarului - minim 5% din valoarea solicitată (exceptând cofinanţarea de 10% din valoarea solicitării) | 10 puncte |
| Cheltuieli necesare pentru întreținerea și funcționarea unității de cult fără venituri sau cu venituri mici | 20 puncte |
| Cheltuieli necesare pentru construirea și repararea lăcașurilor de cult | 10 puncte |
| Rezultatele proiectului (implementarea proiectului duce la finalizarea unui obiectiv propus) | 20 puncte |
| Obiectivul este înscris în lista monumentelor istorice din judeţul Argeș | 10 puncte |
| Motivaţia | 30 puncte |
| **TOTAL** | **100 puncte** |

Numai proiectele cu un punctaj minim de 60 de puncte vor fi propuse pentru acordarea sprijinului financiar.

1. **Informaţii referitoare la acordarea sprijinului financiar**
2. Proiectele vor fi selecţionate pentru acordarea de sprijin financiar în cadrul limitei de fonduri aprobat anual prin bugetul Consiliului Judeţean Argeș cu această destinaţie.
3. În cadrul bugetului acordat se va constitui un fond în valoare de 10% în vederea acordării sprijinului financiar nevoilor de urgenţă.
4. În termen de 15 zile de la data încheierii lucrărilor, Comisia anunţă rezultatul selecţiei, precum şi fondurile propuse a fi alocate.
5. Dacă în termen de 30 de zile de la data anunţului privind rezultatul selecţiei o unitate de cult nu se prezintă pentru încheierea protocolului de finanțare, se consideră că oferta Consiliului Judeţean Argeș nu a fost acceptată, iar proiectele în cauză se elimină de la finanţare, locurile acestora fiind preluate de celelalte proiecte, în ordinea descrescătoare a punctajului.
6. Sprijinul financiar se acordă, numai pentru cofinanţarea unui proiect, în limita bugetului disponibil, iar cofinanţarea din partea beneficiarului trebuie să fie de minimum 10% din valoarea totală a proiectului (aceasta poate fi în bani, materiale etc).
7. **Alocarea sprijinului financiar**
8. Sprijinul financiar se acordă în baza unui protocol de finanțare încheiat între Consiliul Judeţean Argeș şi unitatea de cult selecţionată pe baza criteriilor prevăzute în prezentul regulament, în tranşe aferente realizării proiectului, potrivit contractului. Acordarea fiecărei tranşe se face numai după justificarea utilizării tranşei anterioare.
9. Sumele alocate ca sprijin financiar vor fi transmise direct solicitantului, integral ori eşalonat, prin virament în contul bancar al acestuia cu informarea Arhiepiscopiei Argeșului și Muscelului.
10. Pentru acordarea tranşei a doua şi a următoarelor tranşe este obligatorie justificarea sumei primite anterior.
11. Unităţile de cult care au primit sprijin financiar în anul 2014 au obligaţia să întocmească şi să transmită Consiliului Judeţean Argeș o raportare intermediară şi finală.
12. În cazul rezilierii contractului ca urmare a neîndeplinirii clauzelor contractuale, beneficiarul sprijinului financiar este obligat să returneze Consiliului Judeţean Argeș sumele primite, cu care se reîntregesc creditele bugetare ale acestuia, în vederea finanţării altor proiecte.
13. Pentru sumele restituite ca urmare a rezilierii contractului beneficiarii de sprijin financiar datorează dobânzi şi penalităţi de întârziere, conform legislaţiei privind colectarea creanţelor bugetare, care sunt venituri ale bugetului de stat sau, după caz, ale bugetelor locale.
14. **Cheltuieli eligibile**

Din bugetul consiliului județean se pot aloca sume pentru completarea fondurilor proprii ale unităților de cult destinate**:**

**a)** întreținerii și funcționării unităților de cult fără venituri sau cu venituri mici;

**b)** construirii, în condițiile aprobării documentațiilor tehnico - economice potrivit reglementărilor în vigoare, precum și reparării lăcașurilor de cult;

**c)** conservării și întreținerii bunurilor de patrimoniu aparținând cultelor religioase;

**d)** desfășurării unor activități de asistență socială și medicală ale unităților de cult;

**e)** amenajării și întreținerii muzeelor cultural-religioase;

**f)** construirii, amenajării și reparării clădirilor având destinația de așezăminte de asistență socială și medicală ale unităților de cult;

**g)** construirii și reparării sediilor administrative ale eparhiilor sau ale centrelor de cult;

**h)** construirii și reparării sediilor unităților de învățământ teologic, proprietate a cultelor recunoscute.

**Nu sunt eligibile următoarele cheltuieli:**

* dezvoltarea infrastructurii solicitantului;
* activităţi generatoare de profit;
* nu se vor finanţa achiziţii de terenuri, clădiri, dobânzi;
* alte cheltuieli care contravin legislaţiei în vigoare privind finanţările din fonduri publice.

1. **Raportare și control**

Pe parcursul derulării proiectului, solicitanţii care au primit finanţare au obligaţia să prezinte Comisiei, următoarele raportări, conform Anexei nr. 4:

* raportări intermediare: vor fi depuse înaintea oricărei tranșe intermediare, în vederea justificării tranșei anterioare.
* raportare finală: depusă în termen de 60 zile de la încheierea activităţii, dar nu mai târziu de 31 decembrie.

Rapoartele vor fi depuse atât pe suport de hârtie cât şi pe suport magnetic sau transmise prin poştă electronică şi vor fi însoţite de documentele justificative pentru cheltuielile efectuate.

1. **Justificarea sprijinului financiar**

La întocmirea deconturilor justificative pentru sprijinul financiar acordat se vor avea în vedere următoarele:

**a)** toate documentele justificative, prezentate în copii xerox, vor fi certificate prin aplicarea ştampilei şi a semnăturii beneficiarului ajutorului financiar;

**b)** nu se vor admite la justificare documente care conţin achiziţii de materiale sau servicii, altele decât cele pentru care a fost acordat sprijinul financiar, care nu sunt cuprinse în devizul înaintat pentru obţinerea sprijinului financiar;

**c)** documentele justificative trebuie să fie lizibile şi să nu prezinte ştersături, nu se admit documente trimise prin fax;

**d)** facturile fiscale vor fi însoţite de dispoziţii de plată, ordine de plată, chitanţe, bonuri de casă, extrase privind viramente bancare, după caz;

**e)** chitanţele care atestă plăţi trebuie să cuprindă în mod obligatoriu următoarele: scopul plăţii, operaţiunea pentru care se face plata, numărul şi data eliberării. Chitanţele care atestă plăţi vor fi utilizate doar în cazurile în care nu se întocmesc facturi fiscale;

**f)** chitanţele de mână prin care se atestă anumite plăţi - pentru pictură şi procurări de materiale de la particulari - trebuie să cuprindă în mod obligatoriu numele şi prenumele vânzătorului, în clar, precum şi seria şi numărul actului de identitate al acestuia. Chitanţele vor fi certificate de primarul localităţii pe raza căreia se află unitatea de cult solicitantă sau de un împuternicit al acestuia;

**g)** actele justificative vor cuprinde în mod obligatoriu copia extrasului de cont bancar prin care se face dovada primirii banilor sau chitanţa de înregistrare în evidenţa contabilă a unităţii de cult beneficiare a sprijinului financiar alocat;

**h)** pentru lucrările de pictură bisericească se vor trimite o copie a documentului de plată şi o copie a ordinului de plată prin care s-au virat impozitul pe venit, contribuţiile individuale de asigurări sociale, asigurări sociale de sănătate şi asigurări de şomaj, conform legii, în cazul în care lucrările de pictură sunt executate ca activitate dependentă, de un pictor angajat de unitatea de cult, prin contract de prestări de servicii încheiat în baza Codului civil. Pentru lucrările de pictură de restaurare bisericească executate de către o persoană fizică autorizată se vor trimite documentele justificative prevăzute la lit. d);

**i)** documentele justificative vor fi transmise până cel mai târziu la data de 31 decembrie a fiecărui an. În cazul primirii sprijinului financiar în cursul trimestrului IV, justificarea se va face în cel mult 180 de zile de la primirea acestuia;

**j)** situaţia de lucrări, acolo unde este cazul;

**k)** pentru sprijinul financiar alocat, solicitantul va depune alături de documentele justificative şi un raport de justificare a utilizării sprijinului primit;

**l)** se vor prezenta fotografii după realizarea lucrărilor.

Nu se admit la justificare facturi plătite înainte de primirea sprijinului financiar sau emise în anii precedenți acordării sprijinului financiar, chiar dacă acestea au fost plătite după primirea acestuia.

Modul de respectare a destinației fondurilor alocate, precum și justificarea utilizării acestora de către unitatea centrală de cult care reprezintă cultul sau, după caz, de către unitatea de cult beneficiară a sprijinului financiar alocat, care se face pe baza documentelor specifice, sunt supuse controlului organelor abilitate potrivit legii.